L-UE qed tistabbilixxi qafas ġdid li ser isaħħaħ l-unjoni bankarja u jnaqqas ir-riskji fis-sistema finanzjarja. Illum il-Kunsill adotta pakkett leġislattiv komprensiv li ser inaqqas ir-riskji fis-settur bankarju u jkompli jsaħħaħ il-kapaċità tal-banek li jirreżistu xokkijiet potenzjali. Il-pakkett fih emendi għal-leġislazzjoni dwar ir-rekwiżiti kapitali (ir-regolament 575/2013 u d-direttiva 2013/36/UE) li jsaħħu l-pożizzjonijiet tal-kapital u tal-likwidità tal-banek, u jsaħħaħ il-qafas għall-irkupru u r-riżoluzzjoni ta' banek f'diffikultà (id-direttiva 2014/59/UE u r-regolament 806/2014). Illum adottajna parti ċentrali tal-aġenda ta' riforma finanzjarja tal-Ewropa. Din hija pass kruċjali fl-approfondiment tal-Unjoni Ekonomika u Monetarja. Din tpoġġi wkoll lill-UE f'konformità mal-impenji internazzjonali tagħha. Bis-saħħa tal-introduzzjoni ta' miżuri ewlenin bħall-proporzjon ta' ingranaġġ vinkolanti għall-banek kollha u l-introduzzjoni ta' "kapaċità totali ta' assorbiment tat-telf" għall-akbar istituzzjonijiet, il-banek ser ikunu kapitalizzati aħjar u mgħammra aħjar biex jifilħu għat-turbulenzi tas-suq. Eugen Teodorovici, Ministru għall-finanzi tar-Rumanija, li bħalissa għandha l-presidenza tal-Kunsill Il-proposti jimplimentaw ir-riformi maqbula fil-livell internazzjonali wara l-kriżi finanzjarja tal-2007-2008 biex jissaħħaħ is-settur bankarju u jiġu indirizzati l-isfidi li baqa' għall-istabbiltà finanzjarja. Huma ġew ippreżentati f'Novembru 2016 u jinkludu elementi maqbula mill-Kumitat ta' Basel dwar is-Superviżjoni Bankarja u mill-Bord għall-Istabilità Finanzjarja (FSB). Il-pakkett jinkludi b'mod partikolari l-miżuri ewlenin li ġejjin: rekwiżit ta' proporzjon ta' ingranaġġ għall-istituzzjonijiet kollha kif ukoll bafer tal-proporzjon ta' ingranaġġ għall-istituzzjonijiet globali sistemikament importanti kollha; rekwiżit ta' finanzjament stabbli nett; qafas ġdid tar-riskju tas-suq għal skopijiet ta' rappurtar, inkluż miżuri li jnaqqsu r-rekwiżiti ta' rappurtar u żvelar u li jissimplifikaw ir-regoli dwar ir-riskju tas-suq u dawk dwar il-likwidità għall-banek żgħar mhux kumplessi sabiex jiġi żgurat qafas proporzjonat għall-banek kollha fi ħdan l-UE; rekwiżit għal istituzzjonijiet ta' pajjiżi terzi b'attivitajiet sinifikanti fl-UE biex ikollhom impriża prinċipali intermedja tal-UE; rekwiżit ġdid ta' kapaċità totali ta' assorbiment tat-telf (TLAC) għal istituzzjonijiet globali sistemikament importanti; regoli ta' subordinazzjoni msaħħa ta' Rekwiżit Minimu għal fondi proprji u Obbligazzjonijiet Eliġibbli (MREL) għal istituzzjonijiet globali sistemikament importanti (G-SIIs) u banek kbar oħra; setgħa ġdida ta' moratorju għall-awtorità ta' riżoluzzjoni. Il-pakkett bankarju jinkludi wkoll għadd ta' miżuri mmirati biex jaqdu l-ispeċifiċitajiet tal-UE, bħal inċentivi għal investimenti f'infrastrutturi pubbliċi u SMEs jew qafas ta' riskju ta' kreditu li jiffaċilita l-eliminazzjoni ta' self improduttiv. Il-passi li jmiss Wara l-iffirmar tal-leġislazzjoni adottata fil-ġimgħa tal-20 ta' Mejju, il-pakkett bankarju ser jiġi ppubblikat fil-Ġurnal Uffiċjali matul Ġunju u ser jidħol fis-seħħ 20 jum wara. Il-biċċa l-kbira tar-regoli l-ġodda ser jibdew japplikaw f'nofs l-2021. Regolament dwar ir-rekwiżiti ta' kapital Direttiva dwar ir-rekwiżiti ta' kapital Direttiva dwar l-irkupru u r-riżoluzzjoni tal-banek Regolament dwar il-mekkaniżmu uniku ta' riżoluzzjoni Ara l-paġna tal-laqgħa